Ét af Aabenraas byrådsmedlemmer er endnu engang kommet i uføre hos Dansk Folkeparti på grund af et Facebook-opslag. Nu er han meldt ud af partiet.

Kaare Solhøj Dahle, der er byrådsmedlem i Aabenraa, skrev mandag eftermiddag på Facebook, at han har meldt sig ud af Dansk Folkeparti.

- På grund af DFs politiske kurs den senere tid, en mindre tvist lokalt samt en henstilling om at jeg skal "trække opslaget om at Özlem Cekic bør rejse hjem" tilbage, har jeg valgt at melde mig ud af DF dags dato, skriver Kaare Solhøj Dahle i Facebook-opslaget.

Den nu tidligere DF’er er efterhånden kendt for sine kontroversielle skriverier på Facebook. Og Dansk Folkepartis partitop har op til flere gange bedt ham fjerne Facebook-opslag, fordi opslagene var for grove.

Senest har Kaare Solhøj Dahle været i søgelyset for at kalde folketingspolitiker Özlem Cekic (SF) for en islamisk missionær og for at opfordre hende til at rejse til sit hjemland, hvis ikke hun ”klapper i”. Og netop den sag har tilsyneladende været medvirkende til Dahles partiexit.

"Islam er et monster fra helvede"

Tidligere har Kaare Solhøj Dahle skrevet på Facebook, at ”Islam er et Monster fra helvede” og på samme medie har han sidestillet en kvinde med tørklæde med den tyske besættelsesmagt.

Efter sit stop hos DF fortæller haqn til TV Syd, at partiet er blevet for slappe:

- Helt overordnet, uden en masse detaljer, så er DF blevet for polerede og slappe i det. Jeg ser mig selv som borgerlig, både på udlændingepolitikken men også økonomisk, og der synes jeg blandt andet det kniber hos DF efterhånden, siger Kaare Solhøj Dahle til TV SYD.

Herunder kan du se Facebook-opslaget, hvor Kaare Solhøj Dahle kritiserer Özlem Cekic.